"Los Suaves", Medalla de Ouro da Provincia de Ourense - Diputación Provincial de Ourense\n"Los Suaves", Medalla de Ouro da Provincia de Ourense\nNo acto, celebrado no Salón de Plenos da Deputación de Ourense, Manuel Baltar expresou: "Hoxe é un día grande para Ourense, ese Ourense que fala con letras de ouro dun dos fenómenos musicais máis importantes de España no último medio século: Los Suaves".\nYosi Domínguez agradeceu "con toda modestia, humildade e respecto" a distinción coa que os honra a Deputación de Ourense, e tivo palabras de lembranza para os membros que integraron o grupo ao longo da súa traxectoria, "todos deixaron un fondo poso", afirmou.\nA Deputación de Ourense outorga este recoñecemento a Los Suaves "como homenaxe do noso pobo a toda unha longa traxectoria musical, chea de éxitos, nos que nunca faltou a permanente manifestación da súa ourensanía".\nOurense, 10 de outubro de 2017.– O integrantes do grupo ourensán de rock Los Suaves recibiron hoxe a Medalla de Ouro da Provincia de Ourense, nun acto institucional que tivo lugar no Salón de Plenos da Deputación de Ourense, presidido polo titular do goberno provincial, Manuel Baltar. Este recoñecemento xa fora aprobado polo pleno da Corporación Provincial en maio de 2016, determinando outorgarlle a distinción a este grupo de rock "como homenaxe e recoñecemento do noso pobo a toda unha longa traxectoria musical, chea de éxitos, nos que nunca faltou a permanente manifestación da súa ourensanía".\nManuel Baltar estivo acompañado na Presidencia do Salón de Plenos polos irmáns Yosi e Charly Domínguez, e por integrantes da banda de rock nas súas diferentes etapas, ubicados nos escanos xunto a deputados provinciais. "Hoxe é un día grande para Ourense –afirmou Baltar-, ese Ourense que fala con letras de ouro dun dos fenómenos musicais máis importantes de España no último medio século. Hoxe, neste Salón de Plenos, vívese a homenaxe merecida aos que fixeron de Ourense unha referencia na música rock".\nTralas palabras laudatorias, a cargo do historiador e profesor Afonso Vázquez-Monxardín; do compositor e columnista Jaime Noguerol, e do escritor Rodrigo Cota, o presidente da Deputación expresou no seu discurso que esta provincia "recoñece solemnemente a traxectoria de Los Suaves e a súa ourensanía, expresada día a día no seu permanente recordo desta terra que os viu nacer, un compromiso con Ourense que figura na súa bandeira e no seu emblema, que forma parte do seu ADN e que é unha auténtica proba de autoidentificación coa nosa provincia".\nManuel Baltar destacou que Los Suaves "exhiben as características que a nosa personalidade como ourensáns vén forxando ao longo de séculos: traballo, creatividade e a nosa condición de emigrantes", conta cunha exitosa traxectoria na que foron premiados como a mellor banda do país, cunha produción de once álbums de estudio, catro en directo e cinco compilatorios, "décadas de actividad, dunha historia de Ourense que podería levar o título: "De los suevos a los suaves".\nBaltar remarcou a "prolífica carreira" desta banda musical, "co seu potente directo, o mellor do país durante décadas" e afirmou que a Deputación de Ourense está disposta a seguir apoiando o legado de Los Suaves, "porque demostrastes que desde Ourense, tamén no terreo musical, pódese chegar directamente ao corazón de xeracións de admiradores que ven nas vosas composicións e no xeito de interpretalas, paixón, sentimento, vida e profesionalidade". "Sodes Los Suaves -rematou Manuel Baltar-, os autores da banda sonora vital, a desta cidade, a desta provincia, esta "patria do corazón", como figura no noso himno "Ourense no solpor", de Manuel de Dios".\nYosi Domínguez agradeceu "con toda modestia, humildade e respecto" a distinción coa que a Deputación de Ourense honra a Los Suaves, e no seu discurso tivo palabras de lembranza para todos os membros que integraron este grupo de rock ao longo da súa traxectoria, "todos, e cada un deles, deixaron un fondo poso", dixo, e rematou cun "grazas, meu Ourense. ¡Viva Ourense!".\nO deputado provincial de Cultura, Manuel Doval, foi o encargado de ler a acta de concesión da distinción, na que se fan constar os merecementos para o expediente de honra e un recoñecemento aos integrantes de Los Suaves: Yosi Domínguez, Charly Domínguez, Alberto Cereijo, Fernando Calvo, Charly Domínguez e Tino Mojón, e aos outros músicos que deixaron a súa pegada na historia deste grupo de rock: Javier Domínguez, Ángel Barrio "Gelo", Ramón Costoya "Moncho", Ángel Ruiz, Carlos Costoya, Pepe Losada, Tony Valles, Tito Canolas, Carlos Romero e Alogo Mebuy "Hermes", falecido en 2003. "Todos eles son merecedores do noso recordo, recoñecemento e admiración", destacou Manuel Doval.\nTrala lectura da acta o presidente da Deputación entregoulles a Yosi e Charly Domínguez a medalla e a certificación plenaria acreditativa. O acto rematou coa interpretación do himno de Ourense, a cargo do gaiteiro Marco Foxo, e posteriormente os homenaxeados, acompañados polo presidente, deputados provinciais e o público asistente ao acto, trasladáronse desde o Pazo provincial ao Centro Cultural "Marcos Valcárcel", onde Los Suaves compartiron a homenaxe co público que seguiu a retransmisión do acto en directo. Á entrada do centro cultural, a Real Banda de Gaitas da Deputación de Ourense interpretou o tema "Dolores se llamaba Lola", en homenaxe a Los Suaves. Previamente ao acto de entrega da Medalla de Ouro da Provincia Los Suaves asinaron no Libro de Honra da Deputación de Ourense.


Os novos inquilinos do campus non teñen nin un ano - Vigo al minuto\nOs novos inquilinos do campus non teñen nin un ano\nAuthor RedacciónPosted on 14 enero 2011 14 enero 2011\nSerá a primeira en abrir as súas portas na Universidade de Vigo e atraerá aos estudantes máis mozos da súa historia. A Escola Infantil Universitaria do campus de Pontevedra está a piques de abrir cara ao público á beira do Lérez cun claro fío conductor: un espacio diáfano e aberto que permitirá aos cativos estar en contacto directo coa natureza, que estará presente a cotío tras os grandes ventanais das aulas que os pequechos estrearán a finais de xaneiro.\nA súa arquitecta, María José Fariña, quixo primar as vistas dun sitio cheo de vexetación á hora de elexir materiais. Por iso as grandes cristaleiras son a prioridade, deixando á vista por un lado o paisaxe do río e por outro o do resto do campus. Ademais, as aulas están separadas do corredor principal por biombos acristalados, o que permitirá aos rapaces contemplar o patio exterior de xogo e, á vez, facilitará aos profesores as labores de vixiancia.\nDividida en catro áreas, a gardería ten unha parte central co vestíbulo de acceso ás dependencias de administración e o espazo de usos múltiples; as aulas, distribuídas no espazo “máis privilexiado” que contan con catro módulos para nenos de 0 a 3 anos; unha zona interior, na que se atopa a área de servizos e, por último, o patio exterior, no que se conserva unha árbore arredor da cal se dispuxo céspede natural e artificial ademais dun soportal recuberto de madeira “para que os nenos e nenas poidan xogar no exterior aínda que faga mal tempo”.\nPóngamelo lleno... de gente\nLa Xunta quiere asumir ayuda a los parados que ya no da el Gobierno


O Concello da Coruña acondicionará desde hoxe a praia de Riazor para a tempada de verán. Os labores para a eliminación da duna de area instalada ao longo do areal comezan hoxe, luns 16. Ao logo do día chegará ata o areal a marquinaria precisa para levar a cabo os traballos.\nA duna de area instálase cada ano na praia de Riazor para protexer o Paseo Marítimos das inclemencias meteorolóxicas do mar durante os meses de outono e inverno. Coa chegada do bo tempo, como cada ano, o Concello aplanará a area para o uso e gozo deste espazo da cidade. Os labores prolongaranse durante os vindeiros días, en función das mareas e da climatoloxía.\nDesde a concellaría de Medio Ambiente constatan que esta foi unha tempada invernal sen apenas incidencias no mar. Non houbo que actuar integramente sobre a duna e só houbo que intervir parcialmente en dúas ocasións para reforzar a estrutura de area para as xornadas de temporal.\nA praia de Riazor e o resto de areais da cidade prepáranse xa para a tempada de verán, que comezará o próximo 15 de xuño. A semana pasada anunciouse que as cinco praias urbanas da Coruña manteñen un ano máis a Bandeira Azul, o que constata a calidade das augas do baño e dos servizos dos areais.\nO Concello da Coruña remata os traballos para a renovación das sinalizacións interpretativas nos espazos naturais na contorna da Torre de Hércules e en San Pedro\nO Concello da Coruña investirá 7,6 millóns de euros anuais para reforzar o servizo de conservación e mantemento das áreas verdes da cidade


Perde a vida o condutor dun quad despois de chocar contra un escaparate na Illa de Arousa – Noticias de Vigo 📣Perde a vida o condutor dun quad despois de chocar contra un escaparate na Illa de Arousa | Noticias Vigo\nPerde a vida o condutor dun quad despois de chocar contra un escaparate na Illa de Arousa\nPublicado por Noticias Vigo o día 09/08/2020\nUn rapaz perdeu a vida na madrugada de hoxe despois de saírse da vía co quad no que circulaba e chocar contra un escaparate á altura do número 58 da Rúa Castelao, no termo municipal pontevedrés da Illa de Arousa.\nSegundo os datos facilitados ao 112 Galicia polos equipos de intervención que acudiron ao lugar dos feitos, a causa do impacto, o condutor sufriu múltiples lesións. De feito, varios particulares contactaron co 112 Galicia para solicitar asistencia médica urxente para o ferido ás catro horas desta madrugada.\nDe inmediato, os xestores do 112 puxeron a situación en coñecemento dos profesionais de Urxencias Sanitarias de Galicia-061 que, ao chegar no punto onde se produzo o sinistro, tan só puideron confirmar o falecemento do condutor.\nCómpre sinalar que desde o Centro Integral de Atención ás Emerxencias de Galicia solicitouse tamén a intervención dos Bombeiros do Salnés, dos axentes da Garda Civil de Tráfico e dos membros de Protección Civil de Cambados.\nAtropelo en Navia de Suarna\nAdemais, os servizos de emerxencia tiveron que intervir nas primeiras horas da mañá de hoxe para atender a un peón que foi alcanzado por un vehículo na estrada que une as localidades de Murias de Rao e Panosarco, no concello lucense de Navia de Suarna.\nDebido á gravidade das lesións, os servizos sanitarios de urxencia mobilizaron ata o punto ao helicóptero medicalizado con base en Ourense para atender ao ferido.\nPara prestar apoio ao equipo médico e coordinar as labores de aterraxe da aeronave, desde o 112 Galicia puxéronse os feitos en coñecemento dos membros do GES de Becerreá e dos axentes da Garda Civil de Tráfico.\nColisión entre dous turismos en Sanxenxo\nPor outra banda, cinco persoas resultaron feridas de diversa consideración a causa dunha colisión entre dous vehículos na EP-9208, ao seu paso pola localidade das Pontes, en Sanxenxo.\nO 112 Galicia tivo constancia do accidente á medianoite de hoxe a través da chamada de alerta dun dos ocupantes dos turismos implicados. No seu relato, indicaba que as persoas estaban liberadas e accesibles aínda que necesitaban asistencia sanitaria.\nAsí, desde o 112 pediuse a colaboración dos servizos médicos de urxencia, dos Bombeiros do Salnés e dos efectivos do GES de Sanxenxo. Ademais, para garantir as condicións de seguridade na vía, tamén avisouse aos axentes da Garda Civil de Tráfico e da Policía Local.


A Asociación pola Defensa da Ría comunícase co presidente do Consello Consultivo para advertir do intento de Alberto Núñez Feixoo de utilizalo para ignorar as decisións xudiciais.\nManifestación contra Ence. (Marta Vázquez Rodríguez / Europa Press)\nAndré Mauricio 08:22 do 1 de outubro de 2021\nPrevindo unha sentenza que obrigue Ence a abandonar o seu actual emprazamento na ría de Pontevedra, a Xunta da Galiza adoptou a postura do Comité de Empresa da celulosa e vén propoñendo que a fábrica se integre no Porto de Marín, de titularidade estatal.\nPara a Asociación pola Defensa da Ría, presidida por Antón Masa, isto supón "un intento inaceptábel de buscar a toda custa camiños cos que burlar as sentenzas da Audiencia Nacional", explicou esta quinta feira nun comunicado.\nAsemade, cuestiona a estrataxema do Goberno presidido por Alberto Núñez Feixoo de "involucrar" o Consello Consultivo "para favorecer intereses privados, esquecendo o interese xeral do conxunto da cidadanía".\nPor isto, a entidade púxose en contacto con José Luis Costa Pillado, presidente do Consello, para expresarlle a súa "inquedanza" e comunicarlle que "non semella que a Xunta teña competencias para ampliar a zona de servizos do porto, polo que non resulta lóxico solicitar un informe xurídico" sobre esa cuestión, tal e como fixo o Executivo hai uns días.\nA pasada terza feira, o concelleiro de Ordenación do Territorio do Concello de Pontevedra, César Mosqueira, deu conta en rolda de prensa de que en 2005, esta opción xa fora estudada, mais apostaron por outra vía "máis factíbel para saltarse a lei", indicou.\nEsta vía foi a prórroga outorgada polo Goberno español dirixido por Mariano Raxoi (PP), que se atopa en litixio na Audiencia.\nMosqueira narrou como pediron un informe que resultou "demoledor para os intereses da empresa" e que fechaba definitivamente a porta a esa posibilidade. "É evidente que ningún porto ten unha pasteira", apuntou.\nBaseado nestes datos, o edil exixiu a Feixoo que non cree "expectativas absurdas" sobre a permanencia da factoría, e que abandone dunha vez as artimañas "pola vía da fraude", sentenciou.\nEnce ignora a Xunta\nNin sequera a propia empresa fixo mención á opción de incorporarse á Autoridade Portuaria de Marín no documento presentado perante a Comisión Nacional do Mercado de Valores, no que inclúe os resultados económicos do primeiro semestre do ano.\nNo informe, recóllense as previsións do custe do fechamento da fábrica no caso dunha sentenza desfavorábel da Audiencia Nacional, que ascende a 200 millóns de euros, incluíndo 42 millóns polo desmantelamento das instalacións.\naudiencia nacional Ence Asociación pola Defensa da Ría xunta da galiza consello consultivo\nMáis un SOS da Atención Primaria


Clases particulares en liña, como son? | Consumer\nClases particulares en liña, como son?\nAs clases particulares a través de Internet impártense mediante videoconferencia, cunha lousa virtual e no horario que o alumno elixe\nData de publicación: Domingo, 26deXaneirode2014\nO apoio escolar é fundamental para algúns alumnos. Requírese ao comezo do curso, durante o mesmo ou de maneira especial en época de exames para repasar os contidos dos que haberá que avaliarse. En canto ás opcións, ademais das tradicionais clases presenciais, é posible recibilas a través de Internet. Esta última modalidade é cada vez máis frecuente, pero aínda son moitas as persoas que descoñecen como funciona. Este artigo explica o modo en que se imparten as clases particulares en liña, así como tres plataformas nas que contratalas.\nImaxe: Rob Le\nComo se imparte unha clase particular en liña\nAs clases particulares en liña son unha alternativa aos desprazamentos e os horarios ríxidos. Caracterízanse por estes e outros trazos, comúns ás plataformas que as imparten. Sobre todo, resultan prácticas para momentos puntuais, como en período de exames, xa que é posible contratar unha ou varias clases, segundo as necesidades. Pero como se imparte unha clase deste tipo? Son moi distintas ás clases presenciais tradicionais?\nNecesítase ter conexión a Internet. Este é o elemento fundamental. Para recibir unha clase particular en liña, é necesario contar con conexión á Rede. As clases recíbense mediante videoconferencia, polo que son posibles desde calquera lugar onde se dispoña de conexión. Os alumnos reciben unha ligazón ao que han de conectarse ou ben teñen un contrasinal para acceder á plataforma desde onde se imparte a clase. O audio e o vídeo son os dous recursos principais de apoio.\nO equipo necesario non se cingue a un computador. Para recibir unha clase de apoio a través de Internet requírese contar cun computador ou tableta, unha webcam, auriculares con micrófono e, en ocasións, un dispositivo que permita a escritura dixital.\nO alumno accede a unha aula virtual. Igual que as clases non son físicas, as aulas tampouco. Recórrese a unha lousa virtual que os estudantes ven directamente na súa pantalla e onde o profesor resolve as dúbidas e exercicios. Esta lousa aprovéitase para compartir documentos explicativos que o alumno pode descargar.\nAs clases grávanse para ver de novo o seu contido. En xeral, as clases grávanse e o estudante dispón dos vídeos para acceder de novo ao contido no caso de que lle xurdan dúbidas. Estes vídeos resultan moi útiles para repasar o contido da clase.\nProfesores e alumnos non teñen por que compartir orixe. Ao impartirse as clases a través da Rede, docentes e estudantes non comparten sempre a mesma localización. Ao contrario, é habitual que compartan aula alumnos e profesores que proceden de distintas provincias.\nAs clases impártense a un alumno ou a varios. É posible que un estudante contrate a un profesor particular para el só ou que reserve os servizos de alguén que imparte clase a varios alumnos á vez. En ocasións, varios estudantes dun mesmo curso e aula optan por xuntarse e recibir unha clase particular para aclarar as dúbidas sobre unha mesma materia.\nHai flexibilidade horaria para recibir as clases. Esta é unha das súas principais vantaxes. Os alumnos deciden en que momento reciben as clases. Contratan os días e horas que lles convén. É posible que nalgúns casos compartan aula con máis persoas, en función dos horarios.\nO prezo depende do número de clases contratadas, estudantes por clase, nivel… As clases particulares en liña pretenden ser máis baratas que as convencionais, ao eliminar o custo do desprazamento dos profesores. Cada sesión custa entre 6 e 20 euros, en función do número de alumnos, o nivel de ensino e a cantidade de clases que se contraten. Cantas máis clases resérvense -hai bonos dispoñibles-, máis baixo será o seu prezo.\nTres plataformas de clases particulares en liña\nÉ habitual que a Rede xere dúbidas polo feito de non ver fisicamente a academia nin ao profesor que imparte a clase. Por este motivo, algunhas plataformas propoñen recibir unha clase de proba gratuíta para coñecer o servizo e decidir a contratación de máis clases. É o caso das dúas primeiras propostas sinaladas a continuación:\nEtueri. Esta plataforma educativa conta con titores especializados que imparten clases en castelán ou inglés. Refórzanse as materias de matemáticas, bioloxía, química, física, inglés e español. Para acceder, hai que rexistrarse na plataforma, seleccionar as materias, o nivel formativo, o profesor, as datas e os horarios.\nEducalive. Imparte clases particulares, cuxa dinámica pode verse de antemán en vídeos explicativos, e distintos cursos de acceso á universidade. Hai que rexistrarse na páxina web, acceder ao campus virtual e seleccionar as clases particulares. Un contador indica o número de clases que se contratan e marca as recibidas. Cinco minutos antes do comezo da sesión, habilítase para o estudante un botón que dá acceso á aula virtual.\nSmart Academy. A particularidade desta plataforma son as clases impartidas mediante un sistema de videoconferencia de alta definición, en HD. Impártense clases de primaria, secundaria e bacharelato, para maiores que queren pasar o exame de acceso á universidade, estudantes de ciclos formativos de Formación Profesional, clases de idiomas e de enxeñaría e arquitectura. Ao rexistrarse, o alumno recibe unha ligazón a través do correo electrónico e basta con clicarlo para acceder á aula virtual.\nclases en liña clases particulares estudar computador


Belén Villar propón un «Plan Parroquias» para dinamizar a súa contorna e mellorar o transporte das 23 zonas co centro – PP de Ponteareas\nHome Sin categoría Belén Villar propón un…\nA candidata presentará nos vindeiros días un novo método de transporte, subvencionado polo Concello, entre as parroquias e o centro urbano e continua en negociacións para o transporte metropolitano.\nComprométese a ampliar a depuradora para terminar co ansiado e necesario saneamento .\nCreación dunha nova brigada de desbroces e limpeza para o rural.\nO plan comporta unha mellora de servizos nos centros culturais, parques infantís, iluminación, pavimento e cobertura wifi.\nPonteareas, 12 de abril de 2019.- A voceira e candidata do Partido Popular á Alcaldía de Ponteareas, Belén Villar, presentou, esta mañá, outra dás propostas incluídas no seu programa electoral. “Hoxe presentamos o Plan Parroquias, porque as 23 son parte esencial do noso municipio. O goberno actual, ten totalmente abandonadas as parroquias de Ponteareas.”, afirmou Belén Villar.\nPara a candidata do PP é unha prioridade que se atenda as parroquias e que se conecten co centro do municipio. “Estamos a percorrer a pé todas as parroquias e en case todas os veciños trasládannos as mesmas problemáticas, por iso deseñamos este plan conxunto para liquidar problemas básicos que se repiten nas 23 zonas”.\nO Plan Parroquias contempla melloras na iluminación pública, “hai moitas zonas que carecen de luz e outras nas que o existente está mal situado. Faremos un estudo para coñecer a situación e solventar os problemas”. Melloras no abastecemento e o saneamento, “non nos cansaremos de dicir que é unha prioridade sacar adiante a nova EDAR, só así poderemos poñer punto e final á triste situación que se vive nalgúns lugares de Ponteareas, que carecen de algo tan básico como saneamento”. Melloras nos parques infantís e os centros culturais, “na actualidade hai unha clara falta de mantemento, ademais finalizaremos os centros culturais que estaban comprometidos desde hai anos. Paredes non conta con centro e os de Padróns, Ribadetea, Nogueira, Pías e Arnoso teñen necesidades de ampliación e reformas”. Villar mantivo reunións coa consellería de Benestar Social para ampliar os servizos das parroquias e adicar algún destes centros a “Centros de Día”.\nOutra das prioridades do Plan Parrqouias é mellorar a conexión entre as parroquias e o centro urbano, Villar adiantou que nos próximos días presentará un novo sistema de transporte, subvencionado polo Concello e que ademáis continúan as negociacións para que Ponteareas poida beneficiarse das tarifas do transporte metropolitano.\nO proxecto contempla outras melloras como nova sinalización viaria e de lugares de interese, ampliación da cobertura WIFI, pavimentación estradas en mal estado, mellora da seguridade cun grupo especial de vixilancia no rural e novas bocas de rego nas zonas forestais para evitar incendios. Tamén a creación dunha nova brigada de desbroce, moi necesaria no rural.\nEn relación ao PXOM a candidata avanzou que mellorará o documento para eliminar a diseminación dos núcleos de vivendas. Revisar o crecemento futuro en cada parroquia e apostar polo crecemento no rural de novas edificacións. Revisar as vivendas fóra de ordenación. Revisar lindes entre parroquias con outros municipios e colocar correctamente o nome dos barrios que están fóra de lugar.\nPonteareas, 09 de febreiro de 2019.- Ponteareas es el municipio escogido para realizar el acto…\nO Partido Popular resposta as declaracións do alcalde Represas nos medios de comunicación onde culpa…\nVillar propone la compra del edificio “Comercial Tea” para la creación de un gran centro multiusos, que albergará biblioteca y archivo municipal


A emigración e os vínculos coa Habana, no quinto centenario da cidade cubana\nO Consello da Cultura Galega programa actividades para afondar nunha relación histórica\nImaxe da chegada dun barco de emigrantes ao porto da Habana.\nsantiago / la voz 15/10/2019\nCon motivo do quinto centenario da creación da cidade da Habana, que se cumprirá o 16 de novembro, o Consello da Cultura Galega (CCG) programa unha mostra, mesas redondas e un congreso de cara a afondar na relación histórica que Galicia mantivo coa capital cubana. «Os nados en Galicia chegaron a ser o 9 % da poboación total da Habana», incide Xosé Manoel Núñez Seixas, vicepresidente do Consello da Cultura Galega.\nAs actividades comezan xa hoxe na capital cubana, coa inauguración da mostra «O soño cubano da emigración galega», que visibiliza a presenza galega nesta cidade. En preto de trinta paneis pódese descubrir o perfil dos emigrantes e coñecer o espertar dunha conciencia galega en Cuba que explica que agromaran alí boa parte dos símbolos da identidade galega, como a bandeira, o himno e o escudo. A mostra, que se exhibirá no Gran Teatro da Habana, que foi a antiga sede do Centro Galego, estará acompañada o xoves dunha mesa redonda.\nXa en novembro, as actividades desta programación chegarán a Galicia. Os días 7 e 8 do vindeiro mes celebrarase o congreso «A Habana galega: Historia e memorias cruzadas», que revisará a historia da capital cubana en clave galega, os movementos migratorios e tamén as pegadas mutuas entre ambas as culturas. Estará coordinado por Xosé Manoel Núñez Seixas e María Xosé Porteiro, quen tamén son os comisarios da mostra «O soño cubano da emigración galega», que se exhibirá no Museo do Pobo Galego próximamente.


Orde do DOG nº 234 do 2018/12/10 - Xunta de Galicia\nDOG Núm. 234 Luns, 10 de decembro de 2018 Páx. 51526\nORDE do 23 de novembro de 2018 pola que se establecen as bases reguladoras das axudas, en réxime de concorrencia competitiva, para actuacións encamiñadas á protección dos animais domésticos de compañía abandonados en Galicia e se convocan axudas para o ano 2019.\nSon moitas as persoas que desfrutan da compañía do seu animal e non tomarían en consideración a posibilidade de abandonalo; porén, a convivencia entre persoas e animais non sempre é un éxito e ás veces fracasa por temas de incompatibilidade, descoñecemento sobre as implicacións prácticas de vivir cun animal e, nalgúns casos, por unhas expectativas equivocadas sobre o comportamento animal.\nBen que aínda estamos lonxe de erradicar este problema, a sociedade está tornando cara a unha maior sensibilización sobre a tenza responsable dun animal de compañía e dando unha resposta positiva ante o abandono como é a adopción dos animais que se atopan nos centros de recollida para así pór fin a esa situación. A isto hai que engadir que o abandono dos animais pode orixinar graves problemas de benestar animal, sanidade, seguranza pública e viaria e ambiente.\nA protección e benestar dos animais de compañía regúlase en Galicia a través da Lei 4/2017, do 3 de outubro, e do Decreto 153/1998, do 2 de abril. Esta normativa recolle as mínimas atencións que deben recibir os animais desde o punto de vista hixiénico-sanitario, co fin de garantirlles uns mínimos de bo trato, fixando como principio fundamental de protección o da posesión ou tenza responsable, así como os requisitos que deben cumprir os animais para adoptalos, entre eles, que proveñan dun centro de recollida autorizado e que sexan entregados identificados e esterilizados. Así mesmo, a Lei 4/2017, do 2 de outubro, creou a figura das colonias felinas como un posible destino das comunidades de gatos sen propietario ou propietaria que viven na rúa, sempre que as condicións do contorno o permitan, co fin da súa protección e control poboacional.\nCorresponde ás administracións locais a recollida de animais abandonados nos seus respectivos termos municipais, de acordo co establecido no artigo 22 da Lei 4/2017, do 3 de outubro. Para cumprir con esta encomenda lexislativa, as administracións locais poden prestar o servizo de recollida e acollemento por si mesmas ou asociadas, en réxime de xestión directa ou indirecta. Así mesmo, tamén poderán subscribir convenios de colaboración nesta materia con outras administracións públicas e entidades, como as asociacións de protección e defensa dos animais.\nEn virtude do disposto no Decreto 177/2016, do 15 de decembro, polo que se establece a estrutura orgánica da Vicepresidencia e das consellerías da Xunta de Galicia, modificado polo Decreto 106/2018, do 4 de outubro, e no Decreto 167/2015, do 13 de novembro, polo que se establece a estrutura orgánica da Consellería de Medio Ambiente e Ordenación do Territorio, a Dirección Xeral de Patrimonio Natural ten, entre outras, as competencias relativas á aplicación de medidas de protección de animais domésticos e salvaxes en catividade en Galicia.\nAs axudas previstas nesta orde serán compatibles con outras subvencións de calquera outra Administración pública para as mesmas finalidades, sempre e cando a suma das subvencións concedidas non supere o importe total dos gastos conforme o establecido no artigo 17.3 da Lei 9/2007, do 13 de xuño.\nTodos os trámites administrativos que as entidades deban realizar durante a tramitación deste procedemento deberán ser realizados electronicamente accedendo á carpeta do cidadán da entidade dispoñible na sede electrónica da Xunta de Galicia.\nOs datos persoais recadados neste procedemento serán tratados na súa condición de responsable pola Xunta de Galicia-Consellería de Medio Ambiente, Territorio e Vivenda coas finalidades de levar a cabo a tramitación administrativa que derive da xestión deste procedemento e a actualización da información e contidos da carpeta cidadá. O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida na ficha do procedemento incluída na Guía de procedementos e servizos, no propio formulario anexo e nas referencias recollidas en https://www.xunta.gal/informacion-xeral-proteccion-datos. Con todo, determinados tratamentos poderán fundamentarse no consentimento das persoas interesadas, reflectindo esta circunstancia no devandito formulario.\nOs datos serán comunicados ás administracións públicas no exercicio das súas competencias cando sexan necesarios para a tramitación e resolución dos seus procedementos ou para que os cidadáns poidan acceder de forma integral á información relativa a unha materia.\nArtigo 11. Documentación complementaria necesaria para a tramitación da solicitude\n1. As entidades deberán achegar coa solicitude (anexo I) a seguinte documentación complementaria:\n– Relación de animais con indicación da especie, raza, sexo e número de microchip, no período comprendido entre o 1 de setembro de 2018 e o 31 de agosto de 2019, por concello, aos cales:\n– Relación de animais da especie felina con indicación da colonia felina á que pertencen, tipo de marcaxe e/ou identificación realizada, raza e sexo, no período comprendido entre o 1 de setembro de 2018 e o 31 de agosto de 2019, por concello, aos cales:\n4. Non será necesario achegar os documentos que xa foran presentados anteriormente. Para estes efectos, a persoa interesada deberá indicar en que momento e ante que órgano administrativo presentou os citados documentos. Presumirase que esta consulta é autorizada polas persoas interesadas, salvo que conste no seu procedemento a súa oposición expresa.\n1. A resolucións expresas de aprobación ou de denegación practicaranse só por medios electrónicos, nos termos previstos na normativa reguladora do procedemento administrativo común.\n2. As notificacións electrónicas realizaranse mediante o Sistema de notificación electrónica de Galicia-Notifica.gal dispoñible a través da sede electrónica da Xunta de Galicia (https://sede.xunta.gal). Este sistema remitirá ás entidades interesadas avisos da posta á disposición das notificacións á conta de correo e/ou teléfono móbil que consten na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n3. As entidades interesadas só poderán optar polo sistema de notificación electrónica, sen que sexa válida nin produza efectos no procedemento unha opción diferente.\n5. Se o envío da notificación electrónica non for posible por problemas técnicos, a Administración xeral e do sector público autonómico de Galicia practicarán a notificación polos medios previstos na normativa reguladora do procedemento administrativo común.\n1. Os criterios de valoración para o outorgamento das axudas recollidas no artigo 2 serán os seguintes:\nNúmero de animais recollidos no ámbito territorial da entidade solicitante e admitidos nun centro autorizado e/ou incluídos nunha colonia felina no período comprendido entre o 1 de setembro de 2018 e o 31 de agosto de 2019\nPorcentaxe de animais entregados en adopción do total dos animais considerados abandonados e recollidos no ámbito territorial da entidade solicitante, no período comprendido entre o 1 de setembro de 2018 e o 31 de agosto de 2019\nExistencia dun acordo ou convenio de colaboración ou cooperacion, para a recolllida de animais abandonados ou a xestión de colonias felinas, con asociacións inscritas no Rexistro Galego de Asociacións para a Protección e Defensa dos Animais de Compañía\nPoboación diana sobre a cal actúa a entidade solicitante\nSolicitudes presentadas conxuntamente por máis dunha entidade local baixo calquera fórmula (agrupación, asociación,mancomunidade, fusión ou calquera outra similar)\nEn caso de empate na puntuación obtida, este resolverase tendo en conta a valoración no criterio número 2. De persistir o empate, atenderase á cualificación no criterio número 1. Se así é todo continúa a igualdade, dirimirase o empate a favor da entidade solicitante que actúa sobre a maior poboación diana.\n1. As solicitudes remitiranse á Dirección Xeral de Patrimonio Natural da Consellería de Medio Ambiente, Territorio e Vivenda. O Servizo de Conservación da Biodiversidade examinará e revisará a documentación acompañante que se especifica no artigo 11 desta orde.\n2. No caso de que fosen detectados erros ou omisións, será requirida a entidade solicitante para que, no prazo de dez (10) días hábiles contados desde o seguinte ao de recepción do requirimento, emende ou complete a solicitude, coa indicación de que, se non o fixer así, se terá por desistido da súa petición logo de resolución que deberá ser ditada nos termos previstos no artigo 21 da Lei 39/2015, do 1 de outubro, do procedemento administrativo común das administracións públicas.\nPor tratarse dun procedemento de concorrencia competitiva, de conformidade co establecido nos artigos 45 e 46 da Lei 39/2015, do 1 de outubro, os requirimentos de emenda das solicitudes realizaranse mediante a súa publicación na páxina web da Consellería de Medio Ambiente, Territorio e Vivenda (https://cmaot.xunta.gal/seccion-tema/c/CMAOT_Conservacion?content=Direccion_Xeral_Conservacion_Natureza/Animais_domesticos_e_salvaxes/seccion.html), a cal producirá os mesmos efectos que a devandita notificación.\nNon obstante, a publicación na páxina web poderá ser substituída pola súa publicación no Diario Oficial de Galicia se así o estimar oportuno o órgano instrutor.\n3. Sen prexuízo do disposto no parágrafo anterior, en calquera fase do procedemento anterior á proposta de resolución poderase requirir á entidade que achegue a información e documentación complementaria que se considere conveniente para a correcta definición, avaliación e comprobación da solicitude presentada.\n5. Unha vez recibidos os informes do Servizo de Conservación da Biodiversidade, a Subdirección Xeral de Biodiversidade e de Recursos Cinexéticos e Piscícolas, como órgano instrutor, realizará as propostas de resolución das solicitudes á Dirección Xeral de Patrimonio Natural ata esgotar o crédito consignado para o efecto. Non obstante, no caso de superación das dispoñibilidades orzamentarias poderán axustarse as contías pro rata entre todas as entidades beneficiarias. O réxime de rateo farase atendendo á puntuación obtida no proceso de valoración.\n1. De conformidade co establecido no artigo 7 da Lei 9/2007, do 13 de xuño, a competencia para a concesión das axudas reguladas nesta orde corresponde á persoa titular da Consellería de Medio Ambiente, Territorio e Vivenda. A resolución que poña fin ao procedemento será motivada con suxeición ao establecido nas bases reguladoras desta orde.\n2. O prazo máximo para resolver será de tres meses contados desde o día seguinte ao remate do prazo de presentación das solicitudes. Transcorrido o prazo sen que se dite resolución expresa, as entidades poderán entender desestimada a súa solicitude, nos termos previstos no artigo 21 da Lei 39/2015, do 1 de outubro, e no artigo 23.5 da Lei 9/2007, do 13 de xuño.\n3. A resolución ditada, segundo o disposto no número 1 deste artigo, porá fin á vía administrativa e contra ela poderase interpoñer recurso potestativo de reposición ante a persoa titular da Consellería de Medio Ambiente, Territorio e Vivenda, no prazo de un mes a partir da notificación da resolución, ou ben impugnala directamente ante o Tribunal Superior de Xustiza de Galicia, no prazo de dous meses se a resolución for expresa, de acordo co disposto nos artigos 123 e 124 da Lei 39/2015, do 1 de outubro, e 46 da Lei 29/1998, do 13 de xullo, da xurisdición contencioso-administrativa.\nO outorgamento da subvención debe ser aceptado pola entidade beneficiaria no prazo máximo de dez (10) días desde a notificación, coas condicións específicas recollidas nesta orde. No caso de que a entidade beneficiaria non comunique a súa aceptación dentro do prazo indicado, considerarase que se entende tacitamente aceptada a axuda concedida.\n1. De conformidade co artigo 17 da Lei 1/2016, do 18 de xaneiro, de transparencia e bo goberno, e co artigo 15 da Lei 9/2007, do 13 de xuño, a Consellería de Medio Ambiente, Territorio e Vivenda, publicará na súa páxina web oficial a relación das entidades beneficiarias e o importe das axudas concedidas. Incluirá, igualmente, as referidas axudas e as sancións que, como consecuencia delas, puideren impoñerse nos correspondentes rexistros públicos, polo que a presentación da solicitude leva implícita a autorización para o tratamento necesario dos datos das persoas beneficiarias e a referida publicidade.\n2. En virtude do disposto no artigo 4 da Lei 1/2016, do 18 de xaneiro, as persoas físicas e xurídicas beneficiarias de subvencións están obrigadas a subministrar á Administración, ao organismo ou á entidade das previstas no artigo 3.1 da Lei 1/2016 a que estean vinculadas, logo de requirimento, toda a información necesaria para o cumprimento por aquela das obrigas previstas no título I da citada lei.\n2. Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Medio Ambiente e Ordenación do Territorio.\nArtigo 21. Rexistro Público de Subvencións\n1. A concesión das axudas reguladas nesta orde será obxecto de inscrición no Rexistro Público de Axudas, Subvencións, Convenios e Sancións dependente da Consellería de Facenda, co fin da ordenación e coñecemento da actividade subvencionable en Galicia.\n2. As entidades interesadas terán, en calquera momento, o dereito de acceso, rectificación, cancelación e oposición dos seus datos que figuren no Rexistro Público de Subvencións, de conformidade co establecido na Lei orgánica 15/1999, do 13 de decembro, de protección de datos de carácter persoal.\n3. A solicitude para ser entidade beneficiaria das axudas incluídas nesta orde levará implícita a autorización, no suposto de que se lle conceda a axuda solicitada, para a inscrición, no Rexistro Público de Axudas, Subvencións, Convenios e de Sancións dependente da Consellería de Facenda, dos datos facilitados á Xunta de Galicia na solicitude. Non obstante, as entidades solicitantes poderán denegar expresamente o seu consentimento á inscrición dos seus datos no Rexistro Público de Subvencións cando concorra algunha das circunstancias previstas na alínea d) do número 2 do artigo 15 da Lei 9/2007, do 13 de xuño.\nArtigo 22. Xustificación dos gastos realizados\n2. O prazo máximo para presentar a xustificación dos gastos realizados rematará o día 15 de novembro de 2019. As entidades beneficiarias deberán presentar na forma indicada no artigo 8 desta orde a seguinte documentación:\na) Solicitude de pagamento, segundo o anexo IV desta orde, que inclúe unha declaración complementaria relativa á obtención doutras subvencións, ingresos ou recursos que financien as actividades subvencionadas, así como calquera circunstancia que poida afectar substancialmente a execución ou a consecución dos fins para os cales foi concedida a axuda de que se trate, de acordo co formulario normalizado dispoñible na sede electrónica da Xunta de Galicia (https://sede.xunta.gal).\nb) Para xustificar os gastos das axudas reguladas nesta orde:\n1º. No caso das entidades que presten o servizo de recollida mediante o sistema de xestión directa, deberá achegarse:\ni) Copias das nóminas do persoal facultativo, contratado pola entidade solicitante e das facturas de adquisición do material empregado nas actuacións clínicas de esterilización cirúrxica e/ou identificación dos animais, emitidas a nome da entidade solicitante, ou ben,\nii) Copias das facturas emitidas polos servizos veterinarios externos contratados que deriven da esterilización cirúrxica e da identificación dos animais, emitidas a nome da entidade solicitante.\n2º. No caso das entidades que presten o servizo de recollida mediante un sistema de xestión indirecta ou de convenios e/ou acordos de colaboración, deberá achegarse unha memoria xustificativa da entidade xestora do centro de recollida autorizado e/ou colonia felina, onde se detallen as actividades obxecto de subvención realizadas, e, ademais, segundo corresponda:\ni) No suposto de que prestación do servizo se realice mediante entidades contratadas para a xestión da recollida de animais abandonados nun centro autorizado, ou nos fogares de acollida dependentes del, e/ou a xestión de colonias felinas, copias das facturas emitidas pola entidade xestora contratada onde se detallen os importes correspondentes á esterilización cirúrxica e á identificación dos animais, emitidas a nome da entidade solicitante.\nii) No suposto de que a prestación do servizo se desenvolve a través de convenios e/ou acordos de colaboración con entidades autorizadas para a xestión da recollida de animais abandonados nun centro autorizado e/ou a xestión de colonias felinas, copias das nóminas do persoal facultativo, contratado pola entidade xestora, e das facturas de adquisición do material empregado nas actuacións clínicas de esterilización cirúrxica e/ou identificación oficial dos animais, emitidas a nome da entidade xestora, e/ou das facturas correspondentes cos servizos veterinarios derivados das actuacións clínicas de esterilización cirúrxica e/ou identificación oficial dos animais, emitidas a nome da entidade prestadora/xestora do servizo.\nEn todo caso deberán achegarse os xustificantes do pagamento efectivo dos importes recollidos nos convenios e/ou acordos de colaboración establecidos entre a entidade solicitante e a entidade prestadora/xestora do servizo, a través da copia da transferencia bancaria, certificación bancaria ou extracto de pagamento.\n2. Para o pagamento da axuda será imprescindible que as persoas beneficiarias estean ao día nas súas obrigas tributarias e da Seguridade Social e que non teñan pendente de pagamento ningunha outra débeda por ningún concepto coa Administración pública da Comunidade Autónoma. De acordo co establecido no artigo 12, o órgano xestor das axudas poderá obter dos organismos competentes as citadas certificacións.\nArtigo 24. Crédito orzamentario\n1. Esta convocatoria de axudas tramítase de acordo co establecido no artigo 25 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, no que se regula a tramitación anticipada de expedientes de gasto. Por iso, a súa eficacia queda condicionada á existencia de crédico adecuado e suficiente nos orzamentos da Comunidade Autónoma de Galicia para o próximo ano 2019, no momento da resolución.\n2. As axudas concederanse con cargo á aplicación orzamentaria 07.03.541B-460.0 dos orzamentos xerais da Comunidade Autónoma de Galicia para o ano 2019, mediante concorrencia competitiva.\n3. O importe máximo das axudas que se conceden no antedito exercicio orzamentario ascenderá a 125.000 €, distribuídos do seguinte xeito:\na) Gastos derivados do acto clínico veterinario da esterilización cirúrxica: 85.000 €.\nb) Gastos derivados do acto clínico veterinario para a identificación animal: 40.000 €.\nNon obstante, no suposto de que as axudas concedidas, cos límites previstos no artigo 6, non esgoten a cantidade asignada para algún dos conceptos anteriormente citados, poderá destinarse a cantidade remanente a aquel en que a cantidade sexa insuficiente para atender as solicitudes presentadas.\n4. O importe consignado, así como a aplicación a que se impute, poderá ser ampliado en función das dispoñibilidades orzamentarias, sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para os efectos. En todo caso, a concesión das axudas estará condicionada á existencia de crédito adecuado e suficiente no momento da resolución da concesión.\n5. A Consellería de Medio Ambiente, Territorio e Vivenda poderá aumentar o orzamento dispoñible para o financiamento desta orde cando o incremento derive de:\nArtigo 25. Modificación das actividades subvencionadas\nArtigo 26. Control das actividades subvencionadas\nA Consellería de Medio Ambiente, Territorio e Vivenda poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos da Consellería de Medio Ambiente, Territorio e Vivenda, poderán solicitar, en calquera momento da tramitación do procedemento, canta documentación se considere necesaria para comprobar a adecuada execución das actividades que fosen obxecto das axudas, consonte o establecido no artigo 30.1 da Lei 9/2007, do 13 de xuño.\nArtigo 27. Disposicións xerais\n3. As entidades beneficiarias están obrigadas a someterse ás actuacións de comprobación e control que poidan efectuar os servizos competentes da Consellería de Medio Ambiente, Territorio e Vivenda, así como a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como a que lles requira calquera órgano comunitario de inspección ou control, de acordo co establecido no artigo 11 da Lei 9/2007, do 13 de xuño.\n4. Producirase a perda do dereito ao cobramento total ou parcial da subvención no suposto de falta de xustificación do cumprimento do proxecto, das condicións impostas na resolución de concesión, das obrigas contidas nestas bases reguladoras, das obrigas contidas no artigo 33 da Lei 9/2007, do 13 de xuño, ou na demais normativa aplicable, o que dará lugar a devolver total ou parcialmente a subvención percibida, así como os xuros de demora correspondentes.\nO procedemento para declarar a perda do dereito ao cobramento da subvención e para facer efectiva a devolución a que se refire o parágrafo anterior será o establecido no título II da Lei 9/2017, do 13 de xuño.\nDisposición adicional única Delegación de competencias


Boletín Informativo das 19:00 horas do día 22/02/16 | Axega\nBoletín Informativo das 19:00 horas do día 22/02/16\nMorre un home ao ser atropelado por un autobús en Vilaboa\nUn home duns 65 anos faleceu esta tarde no concello pontevedrés de Vilaboa tras ser atropelado por un autobús escolar. O vehículo ía baleiro, xa que no momento no que se produciu o accidente ía camiño dun colexio recoller nenos.\nO sinistro tivo lugar na estrada de Vilaboa, á altura da parroquia de Santa Cristina de Cobres. Unha persoa particular chamaba ao 112 ás 14:45 horas para dar conta dos feitos. Segundo o seu relato, a vítima permanecía inconsciente. O persoal do Centro de Atención ás Emerxencias explicou a situación a Urxencias Médicas e aos Bombeiros do Morrazo. Tamén se alertou a Protección Civil, á Policía Local e á Garda Civil de Tráfico.\nExcarcerado o condutor dun camión do lixo ao que lle caeu enriba unha columna\nOs Bombeiros liberaron ao condutor dun camión do lixo que esta tarde sufriu un accidente en Boiro. O vehículo chocou contra unha columna de pedra, que acabou caéndolle enriba. O home quedou atrapado no interior do vehículo.\nOs feitos tiveron lugar enfronte ao cemiterio municipal da localidade. Unha persoa particular explicaba os feitos ao 112 Galicia minutos antes das 14:00 horas de hoxe. Segundo dixo aos operadores da central de emerxencias, o home quedara atrapado despois de que lle caera enriba unha viga de pedra de grandes dimensións.\nOs profesionais do Centro de Atención ás Emerxencias alertaron aos Bombeiros de Boiro e aos de Ribeira. Tamén se estableceu comunicación con Urxencias Médicas, aínda que despois de ser liberada, a vítima rexeitou recibir asistencia sanitaria. Por último, a situación tamén foi posta en coñecemento de Protección Civil e da Policía Local.\nUn motorista ferido grave ao chocar contra un coche en Ourense\nUn motorista resultou ferido de gravidade hoxe en Ourense ao sufrir un accidente de tráfico. A súa moto esnafrouse contra un coche cando circulaba pola rúa Progreso da cidade.\nO 112 Galicia recibiu a chamada dunha persoa particular ás 13:30 horas de hoxe. Acto seguido, os profesionais do Centro de Atención as Emerxencias informaron a Urxencias Médicas e aos Bombeiros de Ourense. Tamén se alertou a Protección Civil e á Policía Local.\nTamén en Ourense, dúas persoas resultaron feridas esta tarde ao caer da moto na que viaxaban. Os feitos producíronse na rúa Alejandro Pedrosa.\nOs efectivos sanitarios alertaban ao 112 Galicia ás 17:30 horas desta tarde. Dende a central de emerxencias informouse aos Bombeiros da cidade, a Protección Civil e á Policía Local.


Detido un varón en Ribeira en posesión de 120 papelinas de cocaína e heroína – O Barbanza\nDetido un varón en Ribeira en posesión de 120 papelinas de cocaína e heroína\nFebreiro 5, 2021 P.P.\nOs axentes da Policía Nacional de Ribeira detiveron a un home de 33 anos de idade, veciño de Ribeira, como presunto autor dun delito contra a saúde pública.\nO varón foi detido no seu vehículo nun dispositivo establecido para a prevención do tráfico de drogas de Ribeira. Os axentes interceptaron o vehículo do detido, e durante o rexistro foron localizados ocultos en diferentes habitáculos do turismo, 84 envoltorios termosellados, coñecidos como papelinas, de cocaína e 36 de heroína. Ademais a policía interveu o vehículo, un teléfono móbil e diñeiro en efectivo.\nO citado individuo, conta con antecedentes similares, xa que foi detido a semana pasada en circunstancias similares, onde se lle atopara naquela ocasión 120 papelinas de cocaína, 48 de heroína e un vehículo.\nO detido foi posto a disposición do Xulgado de Instrución Número Tres de Ribeira, en funcións de garda.


O Peixegalego xa non é invencible e cae ante o Aquimisa (74-75) - Pontevedra Viva\nPartido entre Peixegalego e Covirán Granada\nSábado 20 de Outubro, 2018 ás 21:53 do Sábado 20 de Outubro, 2018\nO Marín Peixe Galego deixou escapar un partido que tiñan ganado ante o Aquimisa no último minuto de xogo (74-75), sumando así a segunda derrota consecutiva no casilleiro local\nComezou perdendo o Peixe a poucos segundos do inicio de xogo. Con todo, tras dous minutos de partido, xa lograran igualar o resultado. En pouco tempo, o marcador deu un xiro, xa que os locais chegaron a poñerse por diante cunha diferenza de cinco puntos aos tres minutos (9-4).\nRecortando distancias, case logra o Aquimisa volver igualar aos marinenses. Con todo, un tiro acertado de Peleteiro, case no minuto 6 de xogo, volvía inclinar a balanza cara o lado do Peixe, que, a partir dese momento conseguiu manterse cunha cómoda vantaxe de seis puntos no marcador (16-10 no minuto 7).\nFinalmente, o primeiro parcial marcou a clara superioridade dos de casa, froito dun xogo seguro, unhas boas accións ofensivas e, sobre todo, un firme bloque defensivo, que dificultou aos visitantes chegar ao aro (18-12).\nDurante o segundo cuarto todo deu un xiro. O Peixe perdeu o control do partido e ofreceulle ao Aquimisa a posibilidade de ser superior durante os dez minutos. Comezou anotando o cadro zamorano a escasos segundos do asubío inicial, o que colocaba un 18-14 no marcador. Ían acortando distancia cos marinenses. Así mesmo, diversas perdas de balón e un afianzamento da defensa visitante lograron que o Peixe estivese preto de catro minutos sen sumar.\nDespois da pequena remontada do Aquimisa, que igualou o marcador, e a posterior vantaxe de seis puntos sobre os locais, marcaban un punto seguido. Nada estaba decidido cando chegou o momento do descanso e a máxima igualadad entre os equipos estableceu unha incógnita na Raña (31-31).\nNon puido sentarlle mellor ao Peixe o paso polos vestiarios. Os homes de Javi Llorente marcaron territorio e deixaron claro que esta categoría non lles queda grande e que non están dispostos a encaixar outra derrota. A súa superioridade foi notable durante os 10 minutos, nos que levaron o partido ao seu terreo. O Aquimisa gañou un pouco de forza cando se achegaba o asubío final, pero os locais non cederon e, finalmente, conseguiron un 56-48 antes do cuarto definitivo.\nE parecía que o final do partido ía ser máis do mesmo. Os locais permaneceron superiones na pista e no marcador durante todo o último parcial, chegando a contar cunha vantaxe de 12 puntos sobre os zamoranos. Con todo, estes fixeron o que parecía imposible. Igualaron o partido no último minuto (72-72).\nE aínda máis, a falta de 9 segundos para o bocinazo final, Niang logrou o que ninguén esperaba e o que o converteu no heroe do partido para os visitantes. Encestou un triplo que lles arrebataba aos marinenses das mans unha vitoria que parecía súa. Que tiñan e perderon (74-75).\nTerceiro triunfo do curso para o Peixe Galego ao superar o CB Tormes nun duelo vibrante (69-71)\nO Peixegalego cae ante o Ávila (69-76) e suma a súa terceira derrota consecutiva\nO Peixegalego cae ante o Baskonia despois dunha tempada invicto (79-70)\nPor Redacción | Domingo 14 de Outubro, 2018\nPrimeiro obxectivo cumprido para o Peixe Galego, campión da fase regular da Liga EBA\nPor Redacción | Luns 12 de Marzo, 2018


Subcomisións, Divisións e Grupos de Traballo - Congreso de los Diputados\nÍndice de subcomisións, divisións e grupos de traballo en funcionamento\nÍndice de subcomisións, divisións e grupos de traballo disoltos con emisión de informe.\nÍndice de subcomisións, divisións e grupos de traballo disoltos\nSon órganos de estudo e proposta que se constitúen no seo das comisións. Así como estas últimas actúan en moitos casos como órganos de preparación das decisións da Cámara, as divisións, á súa vez, fan o mesmo respecto ás comisións. Teñen unha importancia considerable, xa que é onde se efectúa o estudo máis detido dos diversos asuntos sometidos á consideración das comisións. As divisións fórmanse para cada asunto, actúan a porta pechada e están integradas normalmente por unha pluralidade de membros, que representan entre os distintos grupos parlamentarios.


O PPdeG afirma que o novo centro de saúde de Bouzas abrirá as súas portas nas vindeiras semanas - PP de Vigo\n“Sempre e cando o Concello de Vigo teña a ben tramitar a licenza de primeira ocupación”, sinalou a deputada popular Teresa Egerique\nA deputada do Grupo Popular Teresa Egerique afirmou hoxe no Parlamento galego que o novo centro de saúde Bouzas abrirá as súas portas nas vindeiras semanas, “sempre e cando o Concello de Vigo teña a ben tramitar a licenza de primeira ocupación”.\nTeresa Egerique lembrou que, “unha vez que este novo centro sanitario estea operativo, os pacientes de Bouzas poderán elixir entre seguir no seu centro de saúde actual ou pedir o cambio para o novo”. “Será totalmente voluntario e ata a actualidade xa se teñen presentado máis de 600 peticións para cambiar de centro de saúde”, indicou.\nO deseño e dotación do novo centro de saúde de Bouzas dará resposta a calquera consulta médica que poida xurdir no contexto da atención primaria, incluída a área da muller. Porén, a atención pediátrica continuará prestándose no centro de saúde de Navia.\nAsí mesmo, Egerique asegurou que “a actividade sanitaria do centro de saúde de Bouzas iniciarase de modo progresivo en canto á dotación de servizos humanos, avaliándose cuidadosamente de forma programada para dotar dos efectivos necesarios en función da demanda asistencial”.


Concello de Lugo | Animación á lectura e contacontos / Abril-maio 2013 / Biblioteca Municipal\nAnimación á lectura e contacontos / Abril-maio 2013 / Biblioteca Municipal\nContinuamos a programación de animación á lectura con novas actividades. Preparémonos para divertirnos, unha vez máis, coas historias que nos teñen preparadas os contadores.\nAdemais das actividades dos xoves, celebraremos o Día do Libro, o 23 de abril, cun contacontos e, aproveitando que o sábado 18 de maio é o Día dos Museos, invitámosvos a que coñezades o MIHL e participedes nun espectáculo de maxia e poesía.\nÉ importante que vos fixedes na hora e nas idades ás que vai destinada cada sesión.\nA entrada é gratuíta, pero como o aforo é limitado, é necesario retirar unha tarxeta de invitación. Estarán dispoñibles na biblioteca a partir do luns da semana da actuación correspondente. Comezarán a entregarse en horario de tarde, dende as 16:30 horas, e por estrita orde de chegada (máximo dúas invitacións por persoa).\nNúmero de asistentes: máximo 40\n“Cando a Babamá sintas susurrar abre as orellas e déixate levar! En petos e potas ten fabas máxicas para encantar. Inventa contos para espertar, contos para xantar, contos...para non durmir, contos para cantar”\n2 de maio ás 19 horas\nO aviador é a historia do encontro dun aviador cun Moucho, que como todos os mouchos, prefire a noite ao día. O aviador vai tentalo todo para axudar ao Moucho pero, será posible vivir nun mundo sen sol?\n9 de maio ás 19 horas\nENRIQUE MAURICIO IGLESIAS e CARLOS TABOADA\n“Violeta carteira bolboreta”\nEnrique Mauricio (Mau) e Carlos Taboada (Pin) son os autores da colección “Polo correo do vento”. Con esta actividade, na que se mestura a exposición oral das súas historias e o debuxo, coa elaboración dun mural, pretenden concienciar aos nenos e nenas da importancia que ten o respecto e a protección do medio.\n18 de maio ás 19.30 horas\nMATAPIOLLOS (CARLOS COIRA)\nNo MIHL (Museo Interactivo da Historia de Lugo).\nIdades: a partir de 3 anos.\nNúmero de asistentes: máximo 50\nAbrapalabra é un espectáculo de maxia e poesía. Carlos Coira conta coa colaboración dos nenos e nenas para o seu espectáculo de maxia. Quere darlles a palabra, usándoa con xeito, facer xuntos cousas marabillosas.\nAnimación á lectura e contacontos 2013 - 1er semestre


Publicado 21/01/2020 13:53:39CET\nAdif xa afirmou que a previsión é que chegue "moito antes" e Fomento defendeu que era unha data "de cautela" sen obrigación de esgotala\nNun tuit, a ministra faise eco do comunicado da Comisión Europea da semana pasada no que se informaba dun investimento de 226 millóns para as obras do tramo entre Lubián (Zamora) e Taboadela (Ourense), á vez que se incluía unha previsión de que o AVE a Galicia non estará listo até xaneiro de 2022.\nSobre esta data, a pasada semana fontes de Adif consultadas por Europa Press aseguraban que estaría "moito antes", aínda que deixaban claro que a posta en servizo dependerá do visto e prace da Axencia Estatal de Seguridade Ferroviaria após o período de probas, mentres se mantén o ritmo de execución.\nPola súa banda, fontes do Ministerio de Fomento sinalaban que o prazo ao que fai referencia a CE é "de cautela para non perder fondos" e "para non pillarse os dedos", "pero non hai obrigación de esgotar" esa data, "nin moito menos". "Ese prazo non é o noso", afirmaban a pasada semana.\n"Mantemos a programación que demos de finalización das obras este ano", aseguraban estas mesmas fontes de Fomento a Europa Press, aínda que incidían en que a posta en servizo depende das probas, sen data concreta porque se prima "a importancia da seguridade".\nEn cambio, agora a ministra de Exteriores volve incidir na previsión de 2022 para a chegada da AVE a Galicia. O propio presidente da Xunta, Alberto Núñez Feijóo, asegurou o pasado xoves que lle parece "moito máis verosímil" a data do AVE a Galicia que pon sobre a mesa Bruxelas que "as datas enganosas" que "trata de dar o Goberno de España en todos os seus ámbitos e púlpitos".\nA poesía de Uxío Novoneyra, dispoñible en italiano trala publicación dunha antoloxía\nFinaliza sen éxito a cuarta xornada de procura do tripulante do pesqueiro afundido en Cíes\nO BNG insta o Goberno central a traspasar a Galicia as competencias do Instituto Oceanográfico


O responsable do departamento autonómico que organiza o evento do 2021 quere estender o efecto ata o 2032\nsantiago / la vozredacción / la voz 10/09/2019 20:44 h\nO Goberno galego modificou a súa estrutura hai dez meses para darlle máis poder cultural a Roman Rodríguez (Lalín, 1968), cunha misión tan concreta como complexa: organizar «o mellor Xacobeo da historia».\n-Nota xa a presión?\n-Vimos de once anos sen Xacobeo, e abrimos un ciclo co dos anos 2021, 2027 e 2032, que constitúen unha oportunidade para mellorar a vida dos galegos; por iso traballamos a longo prazo, sen unha visión partidista e sen pensar no inmediato. Temos unha oportunidade fantástica neste ciclo de xerar unha dinámica económica, pero tamén de afondarmos no orgullo de ser galegos. O Xacobeo é unha marca recoñecida en todo o mundo e sen efectos nocivos. Se asociamos o país a esta marca e aos valores do Camiño imos deixar fixada unha boa senda.\n-Como imos saber se estamos ante o mellor Xacobeo da historia?\n-Máis que o mellor Xacobeo da historia, queremos a mellor Galicia da historia. O Xacobeo é so unha panca para avanzar nesa liña, e iso non é cuestión dun Goberno. É esa idea de facer país como colectividade a que permitirá construír a mellor Galicia da historia.\n-Como vai transcender máis aló do 31 de decembro do 2021?\n-Tivemos unha mala experiencia organizando un Xacobeo 2010 de emerxencia, porque non había nada feito, e agora estamos ante un que mira ao futuro. O 2021 ten un prexacobeo, no que xa estamos traballando, e un posxacobeo, pensando no 2027. Non queremos que sexa flor dun día, queremos un proxecto de país, con futuro máis alá dun ano, e que as secuencias positivas sigan no tempo.\n-Hai risco de que o fenómeno Xacobeo, por veces masivo, poida resultar disuasorio?\n-Afortunadamente, nos últimos anos sempre houbo un incremento de peregrinos, e hai unha cousa interesante, porque cada vez máis chegan fóra dos meses de verán e de países estranxeiros: son xa case un 60 %. Estamos ante unha experiencia de enorme recoñecemento mundial. Fíxese, hai un dato importante na enquisa do plan estratéxico que di que o 98,7 % das persoas o recomendan, son prescritores e eles mesmos regresan como turistas ou fan outro Camiño distinto. Interesa o pico do 2021, pero moito máis que despois se manteña e que sexa unha fonte de creación de riqueza, sobre todo nas comarcas rurais.\nNo estranxeiro o que se coñece é o Camiño, é a nosa identificación no mundo»\n-Hai once anos de distancia co último Xacobeo. Mudou moito o xeito de organizalo?\n-A sociedade cambiou moitísimo, as inquedanzas mudaron. Hai moitas xeracións novas que nunca viviron un Xacobeo; houbo cambios de comportamentos marcados pola crise; novos valores, como o medio ambiente e a igualdade; a forza das redes sociais, que non tiñan no 2010 o mesmo peso na forma de comunicar... Todo iso obriga a ter un discurso novo. Obviamente, partimos dunha base con moitas cousas positivas e que funcionan, pero introdúcense conceptos tras unha década de moitos cambios sociais.\n-Como respiran as empresas privadas e os patrocinios?\n-Teñen expectativas moi positivas, hai moita confianza nas empresas turísticas de Galicia, máis que nas do resto de España. E temos elementos esperanzadores, como a chegada do AVE ou a declaración da Ribeira Sacra como patrimonio da humanidade. O sector mobiliza o 10 % do PIB e o 11 % de emprego, e cada vez hai maior presenza en todos os meses do ano. E tamén hai interese nos patrocinios, porque as firmas queren unirse a unha marca sen contraindicacións.\n-Cal é marca máis poderosa, o Xacobeo ou o Camiño?\n-En Galicia e España hai un coñecemento total do Xacobeo e do Camiño, pero no estranxeiro o máis coñecido é o Camiño, é moi potente. É un dos elementos identificadores de Galicia no mundo.\n-Hai complicidade no resto de España.\n-Galicia actúa como locomotora, pero todas as comunidades perciben a oportunidade.\n«A descentralización será fundamental,é un dos piares do plan estratéxico»\nAs diferentes rutas pasan por máis dun terzo dos municipios galegos, pero Rodríguez aposta por levar o Xacobeo a todo o territorio e «coidar o local».\n-Falamos dun proxecto integral para Galicia, e pensamos que a descentralización será fundamental, un dos piares do plan estratéxico que presentamos esta semana. Obviamente Santiago é o punto de referencia, e os concellos do Camiño teñen maior implicación, pero toda Galicia vai sentir a forza do Xacobeo. De feito, moitas propostas que chegaron a través da participación non son nos concellos do Camiño.\n-Os alcaldes colaboran?\n-Si, os alcaldes e os empresarios, porque eles tamén aprecian que unha das fontes da ocupación hoteleira é o Camiño, e a maioría das inversións ?ata 247 millóns? quedarán no territorio.\n-Hai lugares galegos que mudaron completamente estes anos.\n-Os peregrinos son respectuosos, teñen compromiso coa paisaxe, queren aprender, e cada vez teñen máis capacidade de gasto, por iso hai unha dobre vertente, a experiencia e o dinamismo económico.\n-Que tal levan as relacións coa Igrexa e co alcalde de Santiago?\n-Se hai Xacobeo é porque hai ano santo, non podemos obviar nunca o feito relixioso, pero a Igrexa tamén entende que cada vez é máis unha experiencia ecuménica. E con Santiago hai unha liña de colaboración moi positiva, terá un papel esencial e esperamos que haxa a máxima complicidade.\n-Será un Xacobeo de grandes espectáculos ou das pequenas cousas?\n-As dúas ideas son complementarias. Haberá grandes eventos que dean visibilidade, e pequenos proxectos da sociedade, pois non son excluíntes.\nXacobeo Xunta de Galicia Parlamento de Galicia Ministerio de Hacienda IVA


Última actualización de hace 2195 días en paula pose\nO obxectivo do meu presente traballo é a realización do portafolios dixital. É ben, antes de seguir, recordar a breve definición dada por Lourdes Montero na primeira sesión de clase:\n“Unha recopilación de evidencias( documentos diversos, viñetas, artículos, prensa, publicidade, programas, traballos, artículos, páxinas web, notas de campo, diarios, relatos,…), considerados de interese para ser gardados polos significados con elas construídos”. (Montero,2002).\nA raíz desta definición, decidín buscar pola miña conta nova información sobre os portafolios para que me quedase máis claro á hora da realización do mesmo saber por onde tirar, xa que como dixen, esta metodoloxía pilloume totalmente desprevida.\nArchivo sobre o portafolios\nUnha vez aclarado o termo e as súas características, decidinme a escoller a temática do mesmo e despois de valorar varias ideas, decanteime pola realización dun e-portafolios baseado nun rompecabezas .\nUn rompecabezas é un xogo de mesa cuio obxectivo é formar unha figura combinando correctamente as partes de ésta, que se atopan en distintos cachos ou pezas planas.\nCalquera de nós ao longo da súa vida pasou tardes realizando rompecabezas e buscando e pensando naquela peza que iría a continuación e que nos permitiría lograr o resultado final, a consecución de un axeitado rompecabezas.\nO asesoramento ao igual que estos rompecabezas precisan de certas pezas no seu proceso que permiten lograr que se leve a cabo un asesoramento de calidade. Estas pezas fomos logrando recoñecelas ao longo de todo o curso académico, partindo de aquelo que xa coñecíamos do tema.\nArchivo sobre ideas previas do asesoramento\nE sen enredarme máis, a continuación comezarei coas pezas que forman parte do meu particular rompecabezas, pero non sen antes abordar o rompecabezas en xeral.


O recorte de cotas pesqueiras en 2022 terá un impacto de máis de 16 millóns en Galicia – O Barbanza\nO recorte de cotas pesqueiras en 2022 terá un impacto de máis de 16 millóns en Galicia\nA directora xeral de Pesca, Mercedes Rodríguez, cifrou en máis de 16 millóns de euros o impacto en Galicia do recorte de cotas pesqueiras en 2022, tras o acordo alcanzado esta semana en Bruxelas polos ministros de Pesca da UE.\nNa comisión de Pesca, explicou que 7 millóns dese total correspóndense cos ingresos que deixará de percibir a frota galega pola primeira venda desas toneladas de captura, mentres que o resto ten que ver co impacto en 64 das 81 ramas de actividade económica existentes en Galicia.\nDe tal forma, a comunidade galega concentra o 63% do impacto das reducións das posibilidades pesca nos caladoiros do Cantábrico Noroeste, entre as que se inclúen o descenso do 8% na pescada de augas ibéricas, a caída do 19% no lirio ou os recortes do 7% na cabala e do 5% no linguado.\nAdemais, subliña que este impacto súmase ás perdas estimadas de 26 millóns polos recortes de cotas de 2021 na comunidade galega.\nAsí, lembra que este cálculo fai referencia ao acordo xa pechado para as pesqueiras do Atlántico e do mar do Norte, sen incluír as augas compartidas co Reino Unido. Nestas últimas establecéronse para o primeiro trimestre de 2022 cotas provisionais e proporcionais correspondentes ao TAC existente este ano, o que dá estabilidade á actividade da frota á espera de que se peche o acordo definitivo entre Bruxelas e o Goberno británico.\nEn canto ás repercusións desde o punto de vista laboral, a directora xeral sinalou que o acordo de TAC e cotas poñen en risco preto de 60 empregos e 2,4 millóns en salarios das tripulacións, que deixarán de ser percibidos polos mariñeiros.


Fabricantes e provedores do sistema de adelgazamento Focushape de China | MENOBeleza\nSistema de adelgazamento Focushape\nTecnoloxía rf de cavitación ao baleiro mecánica con infravermellos\nMellor para masaxe corporal, queimaduras de graxa, drenaxe linfática\nPrincipio do equipamento\nA combinación perfecta de radiofrecuencia, forte onda sonora e rodillo mecánico e ritmo NC de presión negativa convérteno na versión final dos equipos de adelgazamento.\n● Tecnoloxía RF\nA radiofrecuencia (RF) refírese á onda electromagnética que se transmite e pode ser lanzada, en diante denominada RF en inglés. A calor endóxena provoca un encollemento instantáneo das fibras dérmicas de coláxeno e estimula a secreción de máis novo coláxeno. A enerxía fai que a temperatura do tecido dérmico suba, mellora o fluxo de osíxeno do corpo, mellora a circulación sanguínea e linfática, activa o metabolismo, elimina e suaviza a organización celular.\n●Acoso fortetecnoloxía de cavitación tic\nA forte tecnoloxía de adelgazamento acústico envía enerxía inofensiva de forte frecuencia e potencia de onda sonora a diferentes partes do tecido adiposo en forma de acoplamento de contacto, no principio dunha forte cavitación acústica e utiliza a enerxía causada pola cavitación para romper as células graxas do tecido adiposo patolóxico. .\nO rodillo mecánico ondulado, excepto como electrodos para liberar enerxía de RF, tamén pode rodar o tecido problemático durante o proceso de tratamento, é moi similar á sensación de xeito tradicional de empuxar a graxa a man. Pode acelerar o movemento pasivo da zona que recibe o tratamento, acelerar a circulación do fluído corporal e a desintoxicación. A celulite grande suavízase e a descomposición acelérase rodando. Ademais, o laminado tamén pode axudar a acelerar a reparación e mellora da graxa da casca de laranxa.\n● CNC ritmo nesixente presión Tecnoloxía\n●Tecnoloxía láser suave 905\nLASER, en inglés - LASER, a transliteración é o LASER. A lonxitude de onda específica de 905 nm do láser semicondutor pode mellorar a liquidez do fluído entre a pel e as células musculares, estimular o movemento entre as células, activar as células e mellorar a elasticidade da pel. Ao mesmo tempo, acelera a circulación sanguínea dos vasos sanguíneos imperceptibles e drena o exceso de toxinas a través do sistema linfático e pode descompoñer efectivamente o pigmento facial e salpicar a través da irradiación de luz de 905 nm.\nSeguinte: Rodillo de baleiro fino Q0 + Cavitaton + RF + luz infravermella\nHifu vaxinal portátil\nTerapia portátil Tescar CET RET RF con aspirador ...\nMáquina de masaxe desintoxicante corporal


Vehículos armados contra o meigallo\n15/05/2017 11:39 h\nCando chega o mes de maio a flor silvestre aparece nas portas das casas ou propiedades e comezan a encherse as rúas con vehículos adornados con ramas de xestas, na parte frontal ou traseira. É unha costume especialmente arraigada na contorna, aínda que tamén está espallada noutras zonas, coma no interior da provincia de Pontevedra. Din que hai que cortar a galla e poñerlla ao coche antes da medianoite do 1 de maio para espantar os meigallos, o mal de ollo e que non entre o maio.\nHai quen se pasa de voltas co tamaño da rama, e non por ser o amuleto maior significa que se vaia estar máis protexido. É máis, algúns nesa ansia por lucir o maio máis grande do lugar, chegan a poñer en risco a outros vehículos. Contareilles a escena que vivín esta mesma fin de semana. Foi o sábado pola noite, saíndo da autovía de Barbanza. Resulta que alguén debeu ver na xesta o remedio para todos os seus males, porque apañou un feixe que ben podería dar para unha boa escoba, desas que aínda se empregan para limpar as cortes. Levábao na parte de atrás, enganchada ao limpaparabrisas traseiro, e chamaba a atención non só polo seu tamaño, tamén por como batía contra el, a maior velocidade canto máis rápido ía o coche en cuestión. Foi cando colleu a saída de Boiro o momento no que un refacho de vento fixo o que todos nos temiamos. O ramallo saíu voando, con tan mala sorte que acabou enganchado nos baixos do coche que ía detrás. O meu, teño que admitir neste punto. Sorte que viña atenta á escena e non colleu a outro de imprevisto, porque a boaventura hiperbólica que se buscou para si este condutor púidolle saír cara a outro.\nO maior trastorno que provocou, neste caso, foi o de ter que parar sendo xa noite pechada nunha zona, onde por certo, non hai moita iluminación, a soltar a xesta dos baixos para continuar a marcha. Acordeime nese momento de cando varriamos a casa vella na que xogabamos os nenos na aldea materna ao principio do verán e os traballos que pasaba cada ano para desenganchala vasoira aquela de debaixo dun armario vello que tiña o fondo furado. Logo lería a Ramón Cabanillas, quen me descubriu que a xesta era tamén a flor dos namorados. Os mozos entregábanlla ás rapazas que pretendían e aquelas que acertaban a anoar unha ramiña dándolle voltas só cun dedo tiñan voda en cousa dun ano. Tamén escoitei, non hai moito, que nas Ons, cando levaban unha tempada sen pescar moito, collían unha xesta e de noite mallaban na dorna soltando improperios para sacarlle o meigallo.\nAnécdotas aparte, cada quen que bote man do amuleto que mellor lle vaia, pero non a costa de que o veciño acabe arrastrando o seu mal de ollo.\nComarca do Barbanza Boiro Maios


Obrigadas a readaptar os seus plans editoriais por mor da pandemia de Covid-19, as editoras galegas estrean lecturas nun verán no que se vai festexar por primeira vez o Día do Libro.\nCapa de "O camiño de Nós", de Aira Editorial.\nSusana Rois 21:25 do 15 de xullo de 2020\nDespois de tres meses de paréntese obrigada pola crise sanitaria provocada polo novo coronavirus, as editoriais galegas tratan de recuperar o seus plans para acomodar os libros no lugar onde deben habitar. Así, co propósito firme de axudar as librarías a retomar o contacto co público lector, as empresas editoras presentan estes días algunhas novidades que deixaran atrás e outras que chegan puntuais para os meses de estío. Porque se o confinamento alentou o refuxio en lecturas de vello mais en libros esquecidos, o verán pode axudar a estender ese repouso literario con estreas para todos os públicos.\nKalandraka inaugurou "a nova anormalidade" cunha obra moi querida, por ser unha grande aposta en galego para a editorial pontevedresa mais tamén pola propia autoría do libro. O pintor cego, de Xabier Docampo e Xosé Cobas, converteuse nun tributo á memoria do escritor falecido hai agora dous anos e á mestría do ilustrador co que tantas obras argallou. "Con este libro puidemos retomar a presenza nas librarías e co público lector, non nun evento multitudinario, como tiñamos planeado, pero si nun encontro triplo "moi entrañábel, entre a lembranza e a emoción", entre a literatura e a historia da arte.\nCoa chegada d'O pintor cego aos andeis das tendas de libros, Kalandraka tamén puxo en marcha a campaña Vémonos nas librarías, coa que continúa. "Son as que peor o están pasando", sinalan desde a editorial, que nas últimas semanas sumou novas achegas.\nPermaxeo, de Eva Baltasar é unha das máis destacada. A poeta catalá estrea en galego a súa primeira novela grazas á tradución de Gonzalo Hermo e ao traballo da ilustradora Sonia Pulido. "A obra forma parte dunha triloxía protagonizada por figuras femininas e complexas nas que fai unha introspección arredor do que senten e de como se senten no mundo". O libro, dirixido ao público adulto, gozou de gran recoñecemento no momento da súa aparición en catalán.\nSerá un dos títulos que as librarías exhiban o 23 de xullo, data á que se trasladou a festa dos libros, a canda outras propostas. Neste sentido, o público infantil poderá interesarse por dúas historias novas. A primeira, Atrapamiradas, con texto de Marina Núñez e ilustracións de Avi Ofer, finalista do Premio Compostela 2019. "Este é un libro que chama atención das persoas adultas sobre o uso das pantallas, capaces de absorbernos até o punto de impedirnos estar atentas dunha maneira consciente e directa coa xente que temos perto de nós"; mentres que o segundo, Un rico pastel, de Christian Voltz, é un relato encadeado e rimado de carácter humorístico que convida a gozar da gastronomía.\nAxiña nas librarías\nCo mes de agosto chegará ás librarías Melancoholemia. Vida de Mamarracho, un texto de Antón Reixa convertido en espectáculo para a Mostra de Teatro de Ribadavia ambientado nunha institución de saúde mental, "fiel á capacidade do autor para fiar relatos a partir de feitos insólitos e ideas sorprendentes que, á fin, gozan dun sentido abraiante". O libro pasará a integrar a colección Rizomas que Kalandraka estreou o ano pasado coa obra de Pablo Otero, Parece unha formiga, e que acolle propostas peculiares desde o punto de vista plástico e literario.\nE dirixida a quen queira gozar da poesía, A ganancia e a perda, o segundo libro de poemas que Martín Veiga encaixa na colección Tambo nos que todos conteñen as dúas palabras destacadas no título. "A ganancia representa a transformación que supuxo para o autor converterse en pai e a perda, os moitos anos de traballo, de investigación e de creación literaria, estragados por un ataque informático que afectou o seu ordenador, e todo, en menos dun ano", resumen desde Kalandraka.\nUn verán diferente\nO volume de actividade non é igual en todas as casas editoriais. "Sen distribución e coas librarías pechadas, os tres meses de paro que vimos de superar mudou toda a produción", sinala Alfonso Ribas, director financeiro de Laiovento, que pouco a pouco comeza a recuperar o ritmo de publicación. Xa nas librarías propón un dobre achegamento á vida e obra do autor homenaxeado o Día das Letras Galegas. Voz e silencio. Entrevista con Rivardo Carvalho Calero, unha obra de 1991 asinada por Francisco Salinas Portugal reeditada en 2020, ademais de Foula e Ronsel. Os anos que marcaron a biografía de Carvalho Calero (1910-1941).\nNa colección Vento Alto, Laiovento vén de editar, tamén, Tres poetas en estado de alarma, de Carlos Negro, Vítor Vaqueiro e Xosé María Álvarez Cáccamo; e na páxina de teatro dúas obras protagonizadas por mulleres e asinadas no mesmo volume por Raúl Dans, Unha corrente salvaxe e Historia dunha descoñecida.\nEstreas e novas coleccións\nNa actualidade, Laiovento traballa na produción de oito novas entregas. Narrativa, poesía e ensaio. Nesta categoría, a editorial compostelá ultima Lingua e sociedade, un texto sobre a normalización e a planificación da lingua galega asinado polo catedrático da universidade da Coruña Xosé Ramón Freixeiro Mato. A obra, resultado de anos de investigación e traballo docente, ofrece unha reflexión na perspectiva de "procurar a vía adecuada para lle garantir un futuro digno como lingua nacional da Galiza ou como lingua propia desta comunidade segundo o actual marco legal", explica o autor.\nA canda este ensaio, o catálogo de narrativa medrará coa incorporación de Adolfo, unha tradución de Xosé Manuel Beiras do Adolphe de Benjamin Constant mais de Mociñas, o título galego da novela Little Women, de Louisa May Alcott, coa que a tradutora Rocío Vieitez estreará colección no selo editorial.\nDesde Allariz, Aira Editorial prepara para a próxima semana unha única novidade, pendente de dar o salto ás librarías debido ao confinamento. O camiño de Nós é o título da obra que recolle as crónicas dunha peregrinación que fixeron a Santiago de Compostela sete galeguistas históricos no ano 1926. Vicente Rico, Florentino López Cuevillas e Ramón Otero Pedrayo foron parte daquela viaxe que A Nosa Terra recolleu o propio ano da andaina grazas ao relato de Xavier Pardo Bedia, outro dos peregrinos. "O que fixemos foi recompilar esas crónicas nun volume con fotografías de Xulio Gil e ilustracións de Miguel Robledo e Isabel Seidel", apunta César Lorenzo, director da editorial.\nCon todo, o responsábel de Aira non deixa escapar outros títulos recentes que o público lector está a tempo de engadir ás súas lecturas de verán, Álbum, "algo máis ca unha colección de momentos mediante a linguaxe da poesía" de Charo Lopes e Carrandiola, un cómic de Luís Carreira 'Aloysius' e Simón Blanco ambientado en Allariz.\nHomenaxe a dúas nenas vítimas da violencia de xénero\nMociñas, de Louisa M. Alcott, inaugurará en Laiovento unha nova colección de libros "escritos por mulleres, onde as protagonistas tamén sexan sempre mulleres". Candemaia, que así se chamará, nace da necesidade de expresar voces de mulleres silenciadas, vidas anónimas e historias do cotiá, por medio das cales se quere contar, tamén, a historia de Candela e Amaia -Candemaia-, "dúas nenas inocentes, vítimas de violencia de xénero no ano 2015 en Moraña, Pontevedra". Con esta iniciativa, súa nai, a tradutora Rocío Vieitez, "busca homenaxear e honrar a memoria das súas fillas de forma persoal e da mellor maneira que sabe, traducindo".\neditoriais libro lectura


Avisos Fitosanitarios 2022 - Areeiro\nINFORMACIÓN FITOSANITARIA 23 de xuño\nEstado fenolóxico: J - K (73-75 da codificación BBCH)\nA climatoloxía cálida e húmida das últimas semanas trae consigo un elevado crecemento da vexetación da viña e do solo pero tamén un maior desenvolvemento da uva, de xeito que xa hai bastantes acios que están a acadar o tamaño chícharo.\nAo longo desta semana mantívose a dinámica climatolóxica reinante durante case todo o que vai de mes: temperaturas altas e choivas a diario alternando con momentos de sol intenso, aínda que as temperaturas mínimas baixaron algo fronte ás rexistradas nas semanas anteriores, que maioritariamente se situaban na contorna dos 16-18 ºC. Coas condicións húmidas e as temperaturas nocturnas que se tiveron, durante case todos os días do mes se viñeron cumprindo as condicións de infección polo patóxeno.\nPor outra banda, ás veces os tratamentos foron feitos coa viña aínda sen secar, ou choveu ao pouco de rematar a aplicación, e en todo caso tras cada choiva se reduciu o período de cobertura teórica dos funxicidas.\nResumo datos 1-21 xuño 2022 (Fonte: MeteoGalicia)\nEstación Pp (mm) Días de choiva Tª mín >13ºC (días)\nAreas 87,4 13 18\nAs Eiras 48 11 19\nCequeliños 40,2 10 16\nMeder 55,8 13 16\nLourizán 79,9 12 17\nBarrantes 56,7 12 14\nTorrequintáns 54,3 10 17\nTremoedo 56,8 12 16\nSoutomaior 69,4 11 17\nTamén esta meteoroloxía provocou un elevado desenvolvemento da vexetación e con isto unha menor aireación dos acios e a dificultade de acceso dos produtos a todos os órganos a protexer.\nDo mesmo xeito que referimos na información fitosanitaria anterior, ao longo desta semana tamén recibimos chamadas de diferentes persoas (técnicas e viticultoras) que nos informaron de ataques de mildio malia estar a dar tratamentos con intervalos menores dos aconsellados e mesmo en variedades pouco sensibles. Todo isto puidémolo comprobar na revisión realizada onte mércores a diferentes viñas, cando en xeral atopamos as seguintes situacións:\n- Algunhas viñas (as menos) onde non atopamos mildio algún.\n- Outras onde unicamente atopamos algún que outro acio disperso con síntomas do patóxeno, e cunha superficie de acio afectada menor do 1% .\n- Outras, quizais a situación maioritaria, con entre o 5 e o 15% de acios afectados segundo as viñas, con máis grans afectados e mesmo xa na forma de mildio larvado.\n- O menor número relativo de viñas cunha elevadísima porcentaxe de acios sintomáticos afectando ademais a case todas as uvas.\nNo momento da redacción deste boletín, parte das predicións meteorolóxicas consultadas continúan a dar choivas en forma de chuvascos para os vindeiros días, aínda que algúns modelos prevén unha melloría entre a fin de semana e martes para despois volver aos chuvascos; outra parte das predicións si anuncian a estabilización do tempo para a semana próxima. De cumprise o primeiro prognóstico, seguiremos nunha situación de risco moi alto, e neste sentido a nosa recomendación é seguir vixiando intensamente as viñas e, de ser preciso porque continúe avanzando a enfermidade, aplicar un novo tratamento cando as plantas estean secas, non haxa risco de choiva na hora seguinte a rematar e tampouco vento que arrastre o produto fóra da área a protexer. En calquera caso, e debido a que hai persoas que están aplicando funxicidas cada 5-7 días e con maior dose da recomendada na etiqueta (práctica totalmente inadmisible), cobra máis importancia aínda alternar produtos cuxas materias activas teñan diferentes modos de acción para minimizar as resistencias.\nSe no boletín anterior anunciabamos a aparición dos primeiros síntomas do patóxeno en folla de albariño, esta semana non observamos ningún síntoma máis que nas plantas abandonadas ás que nos referiramos daquela, porque debido á sombra duns muros e á elevadísima densidade de vexetación, os acios non foron acadados polas precipitacións de carácter forte que se deron nalgunhas xornadas. Con todo, se para a semana suben as temperaturas e os chuvascos non son fortes ou desaparecen, o risco será maior, e por iso cando realicen as intervencións antimildio deben aplicar tamén un funxicida antioídio preferiblemente da mesma casa comercial para evitar posibles incompatibilidades e/ou menor eficacia dos produtos.\nNesta semana temos que falar dun gran avance na presenza de síntomas nalgunhas viñas do Condado, tanto nas plantas abandonadas coma nalgunhas tratadas próximas a aquelas outras. O avance produciuse na folla pero especialmente nos acios, que están dentro do período crítico. De persistir as condicións tan húmidas, a enfermidade poderá causar perdas de colleita e por iso é importante empregar sempre funxicidas antimildio e/ou antioídio que tamén estean rexistrados para usar contra esta enfermidade, alternando tamén modos de acción dos produtos.\nNunha das trampas que temos na zona do Condado tivemos un elevado número de capturas de machos de Lobesia botrana, pero de momento non vimos ningunha posta (lóxico co tempo que temos). Tamén continúan avanzando os síntomas de erinose de verán, que non require tratamento.\nNo boletín fitosanitario publicado o 3 de xuño diciamos que en diferentes árbores de ribeira dalgunhas zonas comezaban a ser notorios os síntomas da alimentación destes insectos. Tamén en diferentes novas dalgunhas redes se falaba "do secado" este ano do salgueiro común Salix atrocinerea. Pois ben, ao dirixirnos esta semana ás viñas do Rosal vimos un río onde se daba esta circunstancia, e confirmamos que, polo menos nese caso concreto "aquel secado" se debía a estes insectos, que nesta época están nunha etapa de proliferación ben notoria.


Xosé Reigosa: Conferencia do Dr. Tiburcio Angosto\nConferencia do Dr. Tiburcio Angosto\nMoi interesante a exposición do Dr. Angosto dentro do marco da mostra "Entre Marbella e Torremolinos", sobre a iconografía fotográfica da loucura. Fíxonos pasar un rato moi agradable escoitando a súa exposición.\nExplicou entre outros temas os distintos motivos polos que se realizan este tipo de fotografías. Por un lado está o profesional da menciña que recorre á fotografía para documentar ou explicar as súas teorías e por outro o fotógrafo cuxa intención pode ser de denuncia ou meramente estética.\nAquí van algunhas fotos do acto.\nO próximo luns 12 María del Carmen Viz Otero, falará do Contexto da asintencia psiquiátrica ó cerre do Manicomio de Castro.\nPublicado por José Reigosa en 4:00


Cada ano, os xefes de mercadotecnia seguen a predicir e impulsar as estratexias que ven tendentes para os seus clientes. PAN Communications sempre fai un gran traballo recollendo e distribuíndo de xeito sucinto esta información, e este ano incluíron a seguinte infografía, Predicións CMO 2020, para facelo máis doado. Aínda que a lista de desafíos e habilidades parece ser interminable, de feito creo que poden reducirse a tres cuestións distintas: o autoservizo\nUnha das áreas que non invistei en marca foi este sitio. Aínda que a miña axencia tiña un gran logotipo que me encanta e traballamos con todos os nosos clientes na súa marca, non tiña o ancho de banda para traballar na Martech Zone marca ... ata hoxe. O vello símbolo "M" era basicamente unha ilustración lixeiramente modificada que merquei á présa despois de cambiar o dominio. Era bastante sinxelo, non representaba nada e\nA pesar do que comercializan o mercado, o marketing é un traballo duro\nLuns, novembro 28, 2016 Luns, novembro 28, 2016 Douglas Karr\nOutra axencia no noso bosque estivo baixo este mes. Tiña todas as características dunha gran axencia: un liderado con talento, un equipo de clase mundial de empregados dedicados, unha fermosa situación no centro e unha marca impecable en liña cunha publicación estreada. Probaran procesos internos que dirixirían e acadarían o tráfico e dirixirían o tráfico aos seus clientes. Pero aínda pasou por baixo. A nosa axencia, DK New Media, estivo nisto durante 7\nVaia, que ano! Moita xente pode mirar as nosas estatísticas e responder con meh ... pero non poderiamos estar máis contentos co progreso que o sitio fixo no último ano. O redeseño, a maior atención á calidade nas publicacións, o tempo dedicado á investigación, están a pagar de xeito significativo. Fixémolo todo sen aumentar o noso orzamento e sen mercar ningún tráfico ... ¡todo isto é crecemento orgánico! Omitir sesións de fontes de spam de referencia, aquí está


O instagramer Gotzon dálle 'like' á comarca do Salnés - Canal Rías Baixas\nCAMBADOS> Milleiros de seguidores do instagramer Gotzon están a descubri-lo Salnés a través das súas redes sociais. O mozo anda estes días percorrendo a comarca, grazas a unha acción promocional da Mancomunidade. O instagramer percorreu a variante espiritual e fixo tamén un treito da ruta da Pedra e da Auga. As súas publicacións superan os 25.000 ‘gústame’.\nTen case 650.000 seguidores no seu Instagram e deste xeito presume da súa estadía na comarca do Salnés. O popular Gotzon anda estes días pola zona para coñecer algúns dos seus princiais encantos. Visitou xa varios municipios da zona, como O Grove, Sanxenxo ou esta mesma mañá Cambados. Alí, visitou o pazo de Fefiñáns na compaña da presidenta da Mancomunidade do Salnés e da alcaldesa da Vila do Albariño.\nAdemais, nos últimos días percorreu parte da variante espiritual e tamén un treito da Ruta da Pedra e da Auga. Un turismo de natureza que, polo que nos conta, encántalle vivir sempre na compaña da súa cadela.\nAs súas publicacións en Instagram están a cativar aos seus seguidores. Superan xa os 25.000 ‘gústame’. A visita do instagramer forma parte dunha acción promocional da Mancomunidade do Salnés. Está pensada en especial para un público mozo.\nEsta tarde, o instagramer visitou a Illa de Arousa. Mañá xa marcha, pero coa promesa de volver pasar uns días de lecer polo Salnés no mes de agosto.\nArtigo anteriorBoiro será escenario este domingo do V Trofeo Patrocinador\nSeguinte artigoO BNG de Boiro votará a favor na aprobación do orzamento municipal


Brión denunciará á Xunta por anular unha variante da autovía\nO Concello esixirá unha indemnización por ocupación de chan público. O Concello de Brión confirmou a inminente presentación dun recurso contencioso administrativo contra a Xunta despois de que a Axencia Galega de Infraestruturas comunicase á Administración local de que non construiría unha variante da autovía AG-56 á que se comprometeu no ano 2005 mediante a firma dun convenio.\nO rexedor brionés, o socialista Xosé Luís García, lembrou onte que o citado convenio para executar esta variante, aínda sen construír, e unha segunda, cuxas obras están case listas, asinouno co agora presidente da Xunta, Núñez Feijoo, na súa etapa de conselleiro de Política Territorial.\nPor este motivo acusa o mandatario galego de «falta de palabra » e anunciou que o Concello reclamará «dános e prexuízos, pois a autovía pasa por Brión sen que a Xunta tivera que pagar nin un peso, pois ocupa terreos de propiedade municipal que foron indebidamente ocupados pola Xunta».\nA anulación deste proxecto non chega de sorpresa a Brión, xa que nun primeiro momento a Xunta anunciou que o sobrecusto rexistrado na obra da variante da AC-300, a construír sobre a estrada Santiago-Noia, facía inviable a execución da segunda ligazón, sobre a AC-451.\nAnte esta posibilidade, o Concello expuxo á Xunta que mantivese o proxecto da primeira estrada e executase soamente unha parte da segunda, unha alternativa que a Administración autonómica finalmente non acepta.\nO rexedor insiste en que «a Xunta non pode impoñer unilaterlamente ao Concello de Brión ou seu propio incumprimento, nin tampouco impoñernos as desviacións que constan na execución de variante AC-300».\nGarcía lembra que, en virtude deste convenio para construír as dúas variantes, o Concello renunciou a cobrar polos terreos municipais sobre os que se construíu parte do trazado da autovía, achegou máis de douscentos mil euros para contribuír aos custos de expropiación das dúas variantes e comprometeuse a non cobrar imposto algún pola autorización de todas as obras.\nTodos estes datos permitirán realizar o cálculo da indemnización que reclamarán por vía xudicial á Xunta, e para a que xa encargaron informes técnicos. Iso si, Brión presentará o recurso contencioso leste mesmo luns.


Nigrán desinfecta todas as instalacións deportivas ao aire libre - ValmiñorTV\nInicioGALEGONigrán desinfecta todas as instalacións deportivas ao aire libre\nNigrán desinfecta todas as instalacións deportivas ao aire libre\nO Concello de Nigrán, a través da concesionaria de limpeza Cespa, emprendeu a primeira hora da mañá de onte a desinfección de todas as instalacións deportivas públicas ao aire libre ao permitirse xa o seu uso nesta Fase 1 (pistas multideportes de A Ramallosa, Panxón ou Ceán, pistas de tenis de Gaifar, gaiolas de adestramento en Praia América e Alameda de San Campio…). O deporte nestes lugares está autorizado de xeito individual ou cun máximo de dúas persoas, pero sen establecerse contacto físico en ningún caso e mantendo a distancia de seguridade de dous metros, o que abre a porta a xogar ao tenis ou pádel ou outras disciplinas, pero respectando sempre estas normas.\nEstas desinfeccións, así como as de mobiliario urbano, seguirán a realizarse periodicamente para previr calquera foco de contaxio. Ademais, o Concello realizou tamén unha primeira limpeza preventiva en parques infantís pese a que non está permitido aínda o seu uso, circunstancia que repetirá cando si estea autorizado.\n“Pouco a pouco empezamos a penetrarnos na nova normalidade e estou seguro de que os veciños se seguirán a comportar con total responsabilidade, como teñen demostrado ata agora”, sinala o alcalde, quen reitera o lema do Concello de Nigrán para esta crise sanitaria: Paciencia, Cariño e Calma.\nMoitos negocios abriron as súas portas onte en Nigrán, incluíndo as populares terrazas de Panxón ou Praia América e da propia Praza do Concello.\nHerido de gravedad un motorista en un accidente de tráfico en Gondomar\nNigrán desinfecta todas las instalaciones deportivas al aire libre\n24 empresas optan a construír o Centro de Saúde de Gondomar\nA Xunta de Galicia, por medio da Axencia Galega de Infraestruturas, adxudicará e comezará durante o verán as obras de construción do centro de saúde de Gondomar. Á realización desta obra foron admitidas un total […]